Diari Oficial de la Generalitat Valenciana


Sumari del DOGV 6138, del 05-11-2009 (2009/12725)

ORDE de 19 d'octubre de 2009, de la Conselleria d'Educació, per la qual es disposa el funcionament de l'Escola Oficial d'Idiomes d'Alcoi.
-----------------------------------------------------------------------------------------------------------------------------------------

### Dades del document

Número de DOGV
:   6138

Data del DOGV
:   05-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/12842


Data del document
:   19-10-2009

Organisme emissor
:   Conselleria d'Educació

Tipus de document
:   Ordre

Descriptors 

:   * centre d'ensenyament

ORDE de 19 d'octubre de 2009, de la Conselleria d'Educació, per la qual es disposa el funcionament de l'Escola Oficial d'Idiomes d'Alcoi. [2009/12491]  
El Decret 157/2009, de 2 d'octubre, del Consell, pel qual es crea l'Escola Oficial d'Idiomes d'Alcoi, publicat en el Diari Oficial de la Comunitat Valenciana de 6 d'octubre, va autoritzar la Conselleria d'Educació per a dictar les disposicions necessàries per al seu compliment i desenvolupament.  
És procedent ordenar l'inici de les activitats del centre de nova creació, determinar les ensenyances que s'impartixen i adoptar les mesures necessàries perquè puga desenrotllar la seua activitat acadèmica.  
Fent ús de les competències que m'atorguen l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, a proposta del director general d'Ordenació i Centres Docents de 19 d'octubre de 2009, i de conformitat amb la mateixa proposta,  
ORDENE  
Primer  
1. L'Escola Oficial d'Idiomes d'Alcoi, codi 44137166, inicia les seues activitats en el curs acadèmic 2006/2007.  
2. En el dit curs escolar el centre impartix les ensenyances de primer nivell següents:  
- Alemany, cicle elemental  
- Francés, cicle elemental  
- Anglés, cicle elemental i primer curs del cicle superior   
3. En cursos successius s'implantaran, progressivament, la resta dels cursos i cicles, si és el cas, fins a completar les ensenyances de primer nivell dels idiomes implantats.  
Segon  
La Direcció Territorial d'Educació d'Alacant nomenarà l'equip directiu del centre, de conformitat amb el que establixen els articles 131 i següents de la Llei Orgànica 2/2006, de 3 de maig, d'Educació, i el Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Consell (DOGV de 8.09.1997).  
Tercer  
La Direcció General d'Ordenació i Centres Docents determinarà i gestionarà els fons necessaris per a la posada en funcionament i manteniment del centre, i el dotarà de l'equipament i material didàctic necessaris. A este efecte, la Direcció Territorial d'Educació d'Alacant efectuarà l'oportuna i raonada proposta.  
DISPOSICIÓ ADDICIONAL ÚNICA  
El que establix esta disposició s'inscriurà en el Registre de Centres Docents de la Comunitat Valenciana.  
DISPOSICIÓ TRANSITÒRIA  
Transitòriament les ensenyances s'organitzaran i impartiran d'acord amb els currículums corresponents aprovats en virtut del que establix la Llei 29/1981, de 24 de juliol, de classificació de les ensenyances d'idiomes.  
Esta organització es mantindrà, fins a la implantació generalitzada de les ensenyances previstes per la Llei Orgànica 2/2006, de 3 de maig, d'Educació, conforme al calendari d'aplicació previst en el Reial Decret 806/2006.   
DISPOSICIONS FINALS  
Primera  
S'autoritza a les direccions generals de Personal, de Règim Econòmic i d'Ordenació i Centres Docents perquè, en l'àmbit de les seues competències respectives, adopten les mesures necessàries per a l'aplicació i desplegament del que disposa la present orde.  
Segona  
La present orde tindrà efectes des de l'inici del curs escolar 2006/2007.  
Tercera  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció contenciosa administrativa, contra la present orde, que posa fi a la via administrativa, es podrà presentar, potestativament, un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant el conseller d'Educació en el termini d'un mes a comptar de l'endemà de la seua publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.  
València, 19 d'octubre de 2009  
El conseller d'Educació,  
ALEJANDRO FONT DE MORA TURÓN